钦定古今图书集成/明伦汇编/闺媛典/第134卷 > 王昉妻朱氏
## 钦定古今图书集成/明伦汇编/闺媛典/第134卷 > 王昉妻朱氏

按《宿迁县志》：“朱氏，宿迁人。处士王昉妻，同邑直河社
百户某女。性静淑简，言笑不可以非礼犯，事父母，克
承颜色。年十五，父教以《列女传》、内则、小学及古昔故
实，皆能通大意。年二十，适昉。昉父母相继没，葬祭相昉以礼。昉有幼弟，抚之若已出，凡饮食衣服必先昉
为之具。年二十九，昉亡，子兴甫月馀，零丁孤苦，家无”
担石之积，尽卖其所有服饰以葬。昉家益窘，薪米朝
不继夕，氏纺绩刺绣以自给，甚至稼穑樵采，或身亲
之，辛苦万状，志不少挫。兴甫八岁，遣从明师。稍长即
入庠序，书籍束修之费无所出。乃质其居屋与人曰：
“吾闻古人断机教子，子卒成大贤，吾今弃吾庐矣。”遂
别迁。室仅容膝，风雨不蔽焉。语兴曰：“吾不能为汝父
守故庐，盖为汝故。汝无成，吾死何以见汝父？”兴感发，
刻励力学不少懈。先是，有悯其贫，劝从他姓者，氏愀
然不答。年六十有三，守节三十八年。天顺中，疏闻，旌
表。